En 70-årig kvinde fra Skive blev tirsdag formiddag kort inden middag udsat for et tricktyveri i Føtex.

Kvinden havde samlet nogle varer sammen i butikken, da hun blev kontaktet af en udlænding.

- Det eneste, han kunne sige, var tun. Han sagde tun, tun, mens han havde en makrel i hånden, siger politikommissær Lars Mikkelsen fra politiet i Skive.

I forbindelse med kontakten mellem kvinden og den udenlandske mand lykkedes det manden at stjæle kvindens pung, og tyveriet løber i alt op i værdier for 1100 kroner.

Manden beskrives som cirka 55 år, 170 centimeter høj og med mørkt hår.

- Efter kvindens signalement kunne han godt ligne en rumæner, lyder det fra Lars Mikkelsen.